Forklaringen på at en mangeårig fejlbeskatning af Forskerparken NOVI ikke får nogen bagudrettede konsekvenser er, at fejlen alene er Aalborg Kommunes ansvar. - Ejendomsbeskatningen har taget fejl af, hvad ejendommen faktisk blev anvendt til. Det kan så vidt, vi kan se,ikke bebrejdes NOVI, som ikke har været opmærksom på det, siger kontorchef Anne Margrethe Friis fra kommunens juridiske kontor til P4 Nordjylland. I modsætning til i Hjørring, hvor en lignende sag om mulig fejlbeskatning af Nordsøcentret i Hirtshals indgår i en samlet kulegravning af alle skattefritagelser, er der ikke samme grundige planer i Aalborg. - Så vidt jeg er orienteret, er der ikke nogen tilsvarende sager. Men er der det, vil vi selvfølgelig gå ind og kigge på det, siger jurachefen.

Referat:
NOVI kan ikke bebrejdes skattesag